AFRIKAANSE OPSOMMING: In sy eie lewe moes Reger deurgaans veg sodat sy musiek deur die publiek aanvaar kon word. Kritici het met hul subjektiewe menings redelike skade berokken, wat die ontwikkeling van sy reputasie as komponis bemoeilik het. In hierdie tesis word daar gefokus op Reger se Bach- Variasies op. 81, 'n werk wat miskien meer as enige andere bygedra het tot die groot polemiek rondom Reger se styl, maar ook 'n werk wat sy uniekheid en waardigheid as komponis sou bewerkstellig. Op. 81 is 'n grootskaalse werk, wat volgens my mening onderskat word. Miskien is dit weens die feit dat dit nie genoeg bekendheid verwerf het tot op hede nie. Die doel van my studie is dus om 'n positiewe bydrae te maak wat hopelik kan lei tot groter waardering vir Reger en sy musiek. Die tesis begin deur lig te werp op Reger se komplekse persoonlikheid en algemene lewensomstandighede, asook op die stand van komposisie in die vroee jare van die 20ste eeu. Dit bestaan dus deels uit 'n verkorte biografie, gevolg deur 'n bespreking van die Bach- Variasies. Ten slotte word daar 'n vergelyking getref tussen die op. 81-outograaf, die gedrukte proefkopie (1904), die eerste druk in 1904, en die volledige uitgawe van 1959.